IR-REGOLAMENT TAL-KUMMISSJONI (KE) Nru 1221/2008
5 ta' Diċembru 2008
li jemenda r-Regolament (KE) Nru 1580/2007 li jistabbilixxi regoli ta' implimentazzjoni tar-Regolamenti tal-Kunsill (KE) Nru 2200/96, (KE) Nru 2201/96 u (KE) Nru 1182/2007 fis-settur tal-frott u l-ħxejjex fir-rigward tal-istandards tal-kummerċjalizzazzjoni
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) (1), u b'mod partikulari l-Artikolu 121(a) flimkien mal-Artikolu 4 tiegħu,
Billi:
(1)
Ir-Regolament tal-Kunsill (KE) Nru 361/2008 (2) integra fir-Regolament (KE) Nru 1234/2007, b'seħħ mill-1 ta' Lulju 2008, id-dispożizzjonijiet tar-Regolament tal-Kunsill (KE) Nru 1182/2007 (3), li jistabbilixxi regoli speċifiċi fir-rigward tas-settur tal-frott u l-ħxejjex, mingħajr ma jikkontesta l-għażliet sottostanti ta' politika. Dawn id-dispożizzjonijiet jistabbilixxu li l-frott u tal-ħxejjex intiżi biex jinbiegħu friski lill-konsumatur, jistgħu jiġu kummerċjalizzati biss jekk ikunu tajbin, ġusti u ta' kwalità li jistgħu jiġu kummerċjalizzati u jekk ikun indikat il-pajjiż tal-oriġini. Fl-interess tal-armonizzazzjoni tal-implimentazzjoni ta' din id-dispożizzjoni, ikun xieraq li jiġu ddefiniti dawn il-karatteristiċi billi jiġi stabbilit standard ġenerali ta' kummerċjalizzazzjoni applikabbli għall-frott u l-ħxejjex friski kollha.
(2)
Ir-Regolament tal-Kummissjoni (KE) Nru 1580/2007 (4) sal-lum ma jinkludix standards speċifiċi ta' kummerċjalizzazzjoni għal prodotti individwali li attwalment jinsabu f'għadd ta' Regolamenti eżistenti, li jkomplu jkunu applikabbli skont l-Artikolu 203a(7) tar-Regolament (KE) Nru 1234/2007. Fl-interess taċ-ċarezza jkun xieraq li jinġabru l-istandards speċifiċi kollha ta' kummerċjalizzazzjoni previsti skont l-Artikolu 113(1)(b) u (c) tar-Regolament (KE) Nru 1234/2007 fir-Regolament (KE) Nru 1580/2007.
(3)
Fid-dawl tal-esperjenza u fl-interess tas-simplifikazzjoni biex titnaqqas il-lista ta' prodotti koperti minn standards speċifiċi ta' kummerċjalizzazzjoni, jixraq ukoll li jiġu inklużi biss dawk il-prodotti li għalihom jidher li jkun neċessarju li jiġi adottat standard imsejjes fuq valutazzjoni tar-rilevanza tiegħu, billi jitqiesu partikolarment liema prodotti huma l-aktar kummerċjalizzati f'termini ta' valur abbażi ta' ċifri li jinsabu fil-bażidejta Comext dwar il-kummerċ intra-Komunitarju u estra-Komunitarju.
(4)
Sabiex jiġu evitati fruntieri bla bżonn għall-kummerċ, fejn ikunu jridu jiġu stabbiliti standards speċifiċi ta' kummerċjalizzazzjoni għall-prodotti individwali, dawn l-istandards għandhom ikunu dawk stipulati fl-istandards adottati mill-Kummissjoni Ekonomika tan-Nazzjonijiet Uniti għall-Ewropa (UNECE). Għall-istess raġuni, prodotti oħra għandhom jitqiesu li jikkonformaw mal-istandard ġenerali ta' kummerċjalizzazzjoni fejn il-proprjetarju jkun kapaċi juri li dawn jikkonformaw ma' kwalunkwe tali standard applikabbli.
(5)
L-eċċezzjonijiet u l-eżenzjonijiet minn dawn l-istandards għandhom ukoll jiġu modifikati skont dan. Partikolarment, ir-referenza għal kriterji minimi ta' kwalità għal prodotti intiżi għall-ipproċessar industrijali għandha titħassar, minħabba li dawk il-kriterji huma marbuta ma' skemi ta' għajnuna li tneħħew bir-Regolament (KE) Nru 1182/2007. Billi xi frott u ħxejjex jiżviluppaw naturalment u jkollhom tendenza li jispiċċaw, għandhom jitħallew juru tnaqqis żgħir fil-freskezza u fid-dehra sakemm ma jkunux fil-Klassi Extra. Ċerti prodotti li normalment ma jkunux intatti meta jinbiegħu għandhom ikunu eżenti mill-istandard ġenerali ta' kummerċjalizzazzjoni, li fiċ-ċirkustanzi tas-soltu jitlob li l-prodott jinbiegħ intatt.
(6)
Biex jiġu evitati frodi u każijiet li jiżgwidaw lill-konsumaturi, id-dettalji ta' informazzjoni meħtieġa skont l-istandards għandhom ikunu disponibbli għall-konsumatur qabel ix-xiri. Dan jgħodd partikolarment fil-każ tal-bejgħ mill-bogħod, fejn l-esperjenza wriet ir-riskji ta' frodi u evitar tal-protezzjoni tal-konsumatur mogħtija mill-istandards.
(7)
Sabiex jiġi żgurat li l-verifiki jkunu jistgħu jitwettqu kif xieraq u b'mod effettiv, il-fatturi u d-dokumenti ta' akkumpanjament, barra dawk għall-konsumaturi, għandhom jinkludu ċertu tagħrif bażiku inkluż fl-istandards tal-kummerċjalizzazzjoni.
(8)
Id-dispożizzjonijiet marbuta mat-taħlitiet tal-frott u l-ħxejjex għandhom jiġu ssimplifikati filwaqt li tinżamm protezzjoni suffiċjenti għall-konsumaturi. L-ambitu tad-dispożizzjonijiet għandu jiġi estiż għall-pakketti ta' 5 kg jew anqas biex tiġi riflessa t-tendenza tas-suq li jinbiegħu pakketti akbar minn qabel.
(9)
Id-dispożizzjonijiet tal-Kapitolu II tar-Regolament (KE) Nru 1580/2007 dwar il-verifiki tal-konformità mal-istandards tal-kummerċjalizzazzjoni għandhom jiġu ssimplifikati mingħajr ma jitnaqqas l-ambitu tagħhom, bil-għan li jiġi żgurat livell xieraq ta' konformità. Dawn għandhom iqisu l-Artikolu 113a(4) tar-Regolament (KE) Nru 1234/2007 li jipprevedi li l-Istati Membri għandhom jivverifikaw selettivament, abbażi ta' analiżi tar-riskju, jekk il-prodotti jikkonformawx mal-istandards tal-kummerċjalizzazzjoni, u li jipprevedi wkoll li l-verifiki għandhom ikunu ffukati fuq l-istadju ta' qabel ma jitilqu mill-inħawi tal-produzzjoni meta l-prodotti jiġu ppakkjati u mgħobbija. Għall-prodotti minn pajjiżi terzi, il-kontrolli għandhom isiru qabel ir-rilaxx għaċ-ċirkolazzjoni libera. Partikolarment, għandu jissaħħah ir-rwol tal-valutazzjoni tar-riskju fl-għażla tal-prodotti biex jiġu verifikati. L-esperjenza wriet li d-definizzjoni ta' “negozjant” għandha titwessa' u ssir aktar dettaljata sabiex jiġi żgurat li l-parteċipanti kollha fil-katina tal-kummerċjalizzazzjoni jkunu koperti u sabiex tkun garantita ċ-ċertezza legali.
(10)
Ir-Regolamenti tal-Kummissjoni li ġejjin għandhom għalhekk jitħassru:
-
(KEE) Nru 1292/81 tat-12 ta' Mejju 1981 li jippreskrivi l-istandards tal-kwalità għall-kurrat, il-brunġiel u l-qargħa bagħli żġħir (5);
-
(KEE) Nru 2213/83 tat-28 ta' Lulju 1983 li jistabbilixxi standards ta' kwalità għall-basal u ċ-ċikwejra witloof (6);
-
(KEE) Nru 1591/87 tal-5 ta' Ġunju 1987 li jistabbilixxi l-istandards tal-kwalità għall-kaboċċi, il-brussels sprouts, il-karfus irrigat, l-ispinaċi u l-għanbaqar (7);
-
(KEE) Nru 1677/88 tal-15 ta' Ġunju 1988 li jistabbilixxi l-livelli ta' kwalita tal-ħjar (8);
-
(KE) Nru 831/97 tas-7 ta' Mejju 1997 li jqiegħed standards tax-xiri u l-bejgħ applikabbli għall-avokado (9);
-
(KE) Nru 2288/97 tat-18 ta' Novembru 1997 li jipprovdi l-istandards tal-marketing għat-tewm (10);
-
(KE) Nru 963/98 tas-7 ta' Mejju 1998 li jistabbilixxi l-istandards għall-bejgħ tal-pastard u l-qaqoċċ (11);
-
(KE) Nru 730/1999 tas-7 ta' April 1999 li jippreskrivi l-marketing standards għall-karotti (12);
-
(KE) Nru 1168/1999 tat-3 ta' Ġunju 1999 li jistabbilixxi l-istandard tal-marketing għall-għajnbaqar (13);
-
(KE) Nru 1455/1999 tal-1 ta' Lulju 1999 li jesiġi n-normi tal-marketing għall-bżar ħelu (14);
-
(KE) Nru 2377/1999 tad-9 ta' Novembru 1999 li jistabblixxi l-istandards ta' marketing tal-asparagu (15);
-
(KE) Nru 2561/1999 tat-3 ta' Diċembru 1999 li jistabbilixxi livelli ta' marketing għall-piżelli (16);
-
(KE) Nru 2789/1999 tat-22 ta' Diċembru 1999 li jistabbilixxi standards ta' marketing għall-għeneb tal-mejda (17);
-
(KE) Nru 790/2000 tal-14 ta' April 2000 li jippreskrivi l-istandard għall-marketing tat-tadam (18);
-
(KE) Nru 851/2000 tas-27 ta' April 2000 li jistabbilixxi l-livell standard għall-bejgħ fis-suq tal-berquq (19);
-
(KE) Nru 175/2001 tas-26 ta' Jannar 2001 li jistabbilixxi l-istandard tal-marketing għall-ġewż fil-qoxra (20);
-
(KE) Nru 912/2001 tal-10 ta' April 2001 li jippreskrivi n-norma għall-marketing tal-fażola (21);
-
(KE) Nru 1508/2001 tal-24 ta' Lulju 2001 li jistabilixxi l-istandard għall-marketing tal-basal u li jemenda r-Regolament (KEE) Nru 2213/83 (22);
-
(KE) Nru 1543/2001 tas-27 ta' Lulju 2001 li jistabbilixxi l-istandard għat-tqegħid fis-suq ta' ħass u indivja bil-weraq mibrum u bil-weraq wiesa' (Batavian) (23);
-
(KE) Nru 1615/2001 tas-7 ta' Awissu 2001 li jistabbilixxi l-istandard għal marketing tal-bettieħ u li jemenda r-Regolament (KE) Nru 1093/97 (24);
-
(KE) Nru 1799/2001 tal-10 ta' April 2001 li tistabbilixxi l-livell tal-kummerċ tal-frott taċ-ċitru (25);
-
(KE) Nru 2396/2001 tas-7 ta' Diċembru 2001 li jiffissa n-norma ta' kummerċjalizzazzjoni applikabbli għall-kurrat (26);
-
(KE) Nru 843/2002 tal-21 ta' Mejju 2002 li jippreskrivi l-istandard ta' kwalità fil-bejgħ ta' frawli u li jemenda r-Regolament (KEE) Nru 899/87 (27);
-
(KE) Nru 1284/2002 tal-15 ta' Lulju 2002 li jippreskrivi l-livell ta' bejgħ fis-suq għall-ġellewż fil-qoxra (28);
-
(KE) Nru 1466/2003 tad-19 ta' Awissu 2003 li jistabbilixxi l-istandard tal-marketing għall-qaqoċċ u li jemenda r-Regolament (KE) Nru 963/98 (29);
-
(KE) Nru 1757/2003 tat-3 ta' Ottubru 2003 li jippreskrivi l-istandard tal-marketing għaz-zukkini u li jemenda r-Regolament (KEE) Nru 1292/81 (30);
-
(KE) Nru 85/2004 tal-15 ta' Jannar 2004 li jistabbilixxi l-kriterji ta' klassifika tas-suq għat-tuffieħ (31);
-
(KE) Nru 86/2004 tal-15 ta' Jannar 2004 li jistabbilixxi l-istandard ta' marketing għal-lanġas (32);
-
(KE) Nru 214/2004 tas-6 ta' Frar 2004 li jistabbilixxi l-istandard għat-tqegħid fis-suq taċ-ċirasa (33);
-
(EC) No 1673/2004 of 24 September 2004 laying down the marketing standard applicable to kiwifruit (34);
-
(EC) No 1861/2004 of 26 October 2004 laying down the marketing standard applicable to peaches and nectarines (35);
-
(EC) No 1862/2004 of 26 October 2004 laying down the marketing standard applicable to watermelons (36);
-
(EC) No 1863/2004 of 26 October 2004 laying down the marketing standard applicable to cultivated mushrooms (37);
-
(EC) No 634/2006 of 25 April 2006 laying down the marketing standard applicable to headed cabbages and amending Regulation (EEC) No 1591/87 (38).
(11)
Sabiex l-Istati Membri u n-negozjanti jkunu jistgħu jħejju għall-bidliet introdotti b'dan ir-Regolament, dan għandu jkun applikabbli mill-1 ta' Lulju 2009. Dispożizzjonijiet tranżizzjonali xierqa għandhom jiġu stipulati biex jippermettu l-użu, sakemm l-inventarji jiġu eżawriti, ta' xempji u ċertifikati ta' konformità li jikkonformaw mad-dispożizzjonijiet eżistenti tar-Regolament (KE) Nru 1580/2007, u għall-kontinwità tal-awtorizzazzjonijiet maħruġa lin-negozjanti approvati.
(12)
Ir-Regolament (KE) Nru 1580/2007 għandu għalhekk jiġi emendat skont dan.
(13)
Il-Kumitat ta' Ġestjoni għall-Organizzazzjoni Komuni tas-Swieq Agrikoli ma tax opinjoni fiż-żmien stipulat mill-President tiegħu,
ADOTTAT DAN IR-REGOLAMENT:
Artikolu 1
Emendi għar-Regolament (KE) Nru 1580/2007
Ir-Regolament (KE) Nru 1580/2007 huwa emendat kif ġej:
(1)
Fil-Kapitolu I tat-Titolu II, jiddaħħal l-Artikolu 2a li ġej qabel Artikolu 3:
“Artikolu 2a
Standards ta' kummerċjalizzazzjoni: proprjetarji
1. Ir-rekwiżiti tal-Artikolu 113a(1) tar-Regolament (KE) Nru 1234/2007 għandhom ikunu magħrufa bħala standard ġenerali tal-kummerċjalizzazzjoni. Id-dettalji tal-istandard ġenerali tal-kummerċjalizzazzjoni huma stipulati fil-Parti A tal-Anness I ta' dan ir-Regolament.
Il-frott u l-ħxejjex mhux koperti bi standard speċifiku tal-kummerċjalizzazzjoni għandhom jikkonformaw mal-istandard ġenerali tal-kummerċjalizzazzjoni. Madankollu, fejn il-proprjetarju jkun f'qagħda li juri li dawn huma konformi mal-istandards applikabbli adottati mill-Kummissjoni Ekonomika tan-Nazzjonijiet Uniti għall-Ewropa (UNECE), il-prodott għandu jitqies konformi mal-istandard ġenerali tal-kummerċjalizzazzjoni.
2. L-istandards speċifiċi tal-kummerċjalizzazzjoni msemmija fl-Artikolu 113(1)(b) u (c) tar-Regolament (KE) Nru 1234/2007 huma stipulati fil-Parti B tal-Anness I għal dan ir-Regolament fir-rigward tal-prodotti li ġejjin:
(a)
tuffieħ,
(b)
frott taċ-ċitru,
(c)
frott tal-kiwi,
(d)
ħass, indivja bil-weraq mibrum u bil-weraq wiesa',
(e)
ħawħ u nuċiprisk,
(f)
lanġas,
(g)
frawli,
(h)
bżar ħelu,
(i)
għeneb tal-mejda,
(j)
tadam.
3. Għall-finijiet tal-Artikolu 113a(3) tar-Regolament (KE) Nru 1234/2007, proprjetarju għandu jkun kwalunkwe persuna fiżika jew ġuridika li jkollha l-pussess tal-prodotti konċernati.”;
(2)
L-Artikolu 3 huwa emendat kif ġej:
(a)
il-paragrafu 1 huwa emendat kif ġej:
(i)
il-frażi introduttorja u l-punt (a) jinbidlu b'dan li ġej:
“Permezz ta' deroga mill-Artikolu 113a(3) tar-Regolament (KE) Nru 1234/2007, dawn li ġejjin mhumiex meħtieġa li jikkonformaw mal-istandards tal-kummerċjalizzazzjoni:
(a)
sakemm ma jkunux immarkati b'mod ċar bil-kliem ‘intiżi għall-ipproċessar’ jew ‘għall-għalf tal-bhejjem’ jew kwalunkwe frażi ekwivalenti, prodotti:
(i)
intiżi għall-ipproċessar industrijali, jew
(ii)
intiżi għall-għalf tal-bhejjem jew użu ieħor mhux għall-ikel;”;
(ii)
għandu jiġi miżjud il-punt li ġej:
“(d)
prodotti li sarilhom żbir jew qtugħ biex jagħmilhom ‘lesti għall-ikel’ jew ‘lesti għall-kċina’.”;
(b)
fil-paragrafu 2, il-kliem introduttorju għandu jinbidel b'li ġej:
“Permezz ta' deroga mill-Artikolu 113a(3) tar-Regolament (KE) Nru 1234/2007, dawn li ġejjin mhumiex meħtieġa li jikkonformaw mal-istandards tal-kummerċjalizzazzjoni f'qasam tal-produzzjoni partikolari:”;
(c)
il-paragrafu 3 jinbidel b'dan li ġej:
“3. Permezz ta' deroga mill-Artikolu 113a(3) tar-Regolament (KE) Nru 1234/2007, l-Istati Membri jistgħu jeżentaw mill-istandards speċifiċi tal-kummerċjalizzazzjoni prodotti ppreżentati għall-bejgħ bl-imnut lill-konsumaturi għall-użu personali u ttikkettati ‘prodott intiż għall-ipproċessar’ jew bi kwalunkwe frażi ekwivalenti oħra u intiżi għal proċessar ieħor barra dawk imsemmija fil-punt (a)(i) tal-paragrafu 1.”;
(d)
jiddaħħlu l-paragrafi 3a u 3b li ġejjin:
“3a. Permezz ta' deroga mill-Artikolu 113a(3) tar-Regolament (KE) Nru 1234/2007 fir-rigward tal-istandards speċifiċi tal-kummerċjalizzazzjoni, il-frott u l-ħxejjex friski mhux fil-Klassi Extra, fi stadji ta' wara t-tluq, jistgħu juru tnaqqis żgħir fil-freskezza u fid-dehra u ftit deterjorament minħabba l-iżvilupp tagħhom u t-tendenza tagħhom li jispiċċaw.
3b. Permezz ta' deroga mill-Artikolu 113a(3) tar-Regolament (KE) Nru 1234/2007, il-prodotti li ġejjin mhumiex meħtieġa li jikkonformaw mal-istandards ġenerali tal-kummerċjalizzazzjoni:
(a)
faqqiegħ apparti l-faqqiegħ ikkultivat skont il-kodiċi CN 0709 59,
(b)
kappar skont il-kodiċi CN 0709 90 40,
(c)
lewż morr skont il-kodiċi CN 0802 11 10,
(d)
lewż bil-qoxra skont il-kodiċi CN 0802 12,
(e)
ġellewż bil-qoxra skont il-kodiċi CN 0802 22,
(f)
ġewż bil-qoxra skont il-kodiċi CN 0802 32,
(g)
ġewż tal-arżnu skont il-kodiċi CN 0802 90 50, u
(h)
żagћfran skont il-kodiċi CN 0910 20.”;
(3)
L-Artikolu 4 huwa emendat kif ġej:
(a)
Il-paragrafu 1 jinbidel b'dan li ġej:
“1. Id-dettalji ta' informazzjoni meħtieġa skont dan il-Kapitolu għandhom jidhru b'mod leġġibbli u f'pożizzjoni ovvja fuq il-ġenb tal-pakkettar, jew stampati b'mod li ma jitħassarx direttament fuq il-pakkett jew fuq tikketta li tkun parti integrali minnu jew imwaħħla sewwa miegħu.”
(b)
Għandhom jiġu miżjuda l-paragrafi li ġejjin:
“3. Fil-każ ta' kuntratti mill-bogħod skont it-tifsira tal-Artikolu 2(1) tad-Direttiva 97/7/KE tal-Parlament Ewropew u tal-Kunsill (*), il-konformità mal-istandards tal-kummerċjalizzazzjoni teħtieġ li d-dettalji ta' informazzjoni jkunu disponibbli qabel ma jiġi konkluż ix-xiri.
4. Fatturi u dokumenti ta' akkumpanjament, esklużi l-irċevuti għall-konsumaturi, għandhom jindikaw l-isem u l-pajjiż tal-oriġini tal-prodotti u, fejn xieraq, il-klassi, il-varjetà jew it-tip kummerċjali fejn meħtieġ minn standard speċifiku tal-kummerċjalizzazjoni, jew il-fatt li jkunu intiżi għall-ipproċessar.
(*) ĠU L 144, 4.6.1997, p. 19.”" 						
(4)
L-Artikoli 5 u 6 jinbidlu b'dan li ġej:
“Artikolu 5
Dettalji ta' informazzjoni fl-istadju tal-bejgħ bl-imnut
Fl-istadju tal-bejgħ bl-imnut, id-dettalji ta' informazzjoni meħtieġa minn dan il-Kapitolu għandhom ikunu leġġibbli u jidhru sew. Il-prodotti jistgħu jiġu ppreżentati għall-bejgħ sakemm il-bejjiegħ bl-imnut juri bi prominenza, ħdejn il-prodotti u b'mod leġġibbli, id-dettalji ta' informazzjoni dwar il-pajjiż tal-oriġini kif ukoll, fejn xieraq, il-klassi u l-varjetà jew it-tip kummerċjali b'tali mod li ma jiżgwidax lill-konsumatur.
Għal prodotti ppakkjati minn qabel kif imsemmija fid-Direttiva 2000/13/KE tal-Parlament Ewropew u tal-Kunsill (**), il-piż nett għandu jkun indikat, minbarra l-informazzjoni kollha prevista fl-istandards tal-kummerċjalizzazzjoni. Madankollu, fil-każ ta' prodotti mibjugħa skont l-għadd, ir-rekwiżit li jkun indikat il-piż nett ma japplikax jekk l-għadd ta' ogġetti jista' jidher b'mod ċar u jkun jista' jingħadd minn barra, jew jekk l-għadd ikun indikat fuq it-tikketta.
Artikolu 6
Taħlitiet
1. Il-kummerċjalizzazzjoni ta' pakketti b'piż nett ta' 5 kg jew anqas li jkun fihom taħlitiet ta' tipi differenti ta' frott u ħxejjex għandhom ikunu permessi sakemm:
(a)
il-prodotti jkunu ta' kwalità uniformi u kull prodott konċernat jikkonforma mal-istandards speċifiċi rilevanti tal-kummerċjalizzazzjoni, jew, fejn ma jkunx hemm standard speċifiku tal-kummerċjalizzazzjoni għal prodott partikolari, l-istandard ġenerali tal-kummerċjalizzazzjoni.
(b)
il-pakkett ikun tikkettat kif suppost, skont dan il-Kapitolu, u
(c)
it-taħlita ma tkunx waħda li tiżgwida lill-konsumatur.
2. Ir-rekwiżiti tal-punt (a) tal-paragrafu 1 ma għandhomx japplikaw għall-prodotti inklużi f'taħlita li ma jkunux prodotti mis-settur tal-frott u l-ħxejjex kif definit fl-Artikolu 1 tar-Regolament (KE) Nru 1234/2007.
3. Jekk il-frott u l-ħxejjex f'taħlita joriġinaw f'aktar minn Stat Membru jew pajjiż terz wieħed, l-ismijiet sħaħ tal-pajjiżi tal-oriġini jistgħu jiġu sostitwiti b'wieħed mis-segwenti, kif xieraq:
(a)
‘taħlita ta' frott u ħxejjex mill-KE’,
(b)
‘taħlita ta' frott u ħxejjex mhux mill-KE’,
(c)
‘taħlita ta' frott u ħxejjex mill-KE u mhux mill-KE’.
(**) ĠU L 109, 6.5.2000, p. 29.”" 						
(5)
L-Artikolu 7 jinbidel b'dan li ġej:
“Artikolu 7
Ambitu
Dan il-Kapitolu jistabbilixxi r-regoli dwar il-verifiki ta' konformità, li għandhom ifissru l-verifiki li jitwettqu fuq il-frott u l-ħxejjex fl-istadji kollha tal-kummerċjalizzazzjoni skont dan il-Kapitolu, sabiex jiġi vverifikat li jikkonformaw mal-istandards tal-kummerċjalizzazzjoni u dispożizzjonijiet oħra ta' dan it-Titolu u l-Artikoli 113 u 113a tar-Regolament (KE) Nru 1234/2007.”;
(6)
L-Artikolu 8(1) huwa emendat kif ġej:
(a)
Il-punt (b) għandu jinbidel b'dan li ġej:
“(b)
korp' jew organu ta' spezzjoni responsabbli għall-applikazzjoni tal-Artikolu 113a(4) tar-Regolament (KE) Nru 1234/2007, hawn taħt imsejħa ‘il-organu ta' spezzjoni’”.
(b)
Qed jiżdied is-subparagrafu li ġej:
“L-awtoritajiet kordinaturi u l-organu ta' spezzjoni msemmija fl-ewwel subparagrafu jistgħu jkunu pubbliċi jew privati. Madankollu l-Istati Membri f'kull każ għandhom ikunu responsabbli minnhom.”;
(7)
L-Artikolu 9 huwa emendat kif ġej:
(a)
It-tieni subparagrafu tal-paragrafu 1 jinbidel bis-subparagrafi li ġejjin:
“Stati Membri jistgħu jużaw għal dan l-iskop kwalunkwe bażi dejta jew bażijietdejta oħra diġà stabbiliti għal skopijiet oħra.
‘Negozjant’ tfisser kull persuna fiżika jew ġuridika:
(a)
li jkollha frott u ħxejjex soġġetti għall-istandards tal-kummerċjalizzazzjoni bil-ħsieb li:
(i)
turihom u toffrihom għall-bejgħ,
(ii)
tbigħhom, jew
(iii)
tikkummerċjalizzahom bi kwalunkwe mod ieħor, jew
(b)
li realment twettaq kwalunkwe mill-attivitajiet imsemmija fil-punti (i), (ii) u (iii) tal-punt (a) fir-rigward tal-frott u l-ħxejjex soġġetti għall-istandards tal-kummerċjalizzazzjoni.
L-attivitajiet imsemmija fil-punti (i), (ii) u (iii) tal-punt (a) tat-tielet subparagrafu għandhom ikopru:
(a)
bejgħ mill-bogħod kemm bl-internet jew xorta oħra,
(b)
tali attivitajiet imwettqa minn persuna fiżika jew ġuridika għaliha nnifisha jew f'isem ta' parti terza, u
(c)
tali attivitajiet imwettqa fil-Komunità u/jew permezz ta' esportazzjoni lejn pajjiżi terzi u/jew importazzjoni minn pajjiżi terzi.”;
(b)
il-punt (b) tal-paragrafu 2 jinbidel b'dan li ġej:
“(b)
persuni fiżiċi jew ġuridiċi li l-attivitajiet tagħhom fis-settur tal-frott u l-ħxejjex huma limitati jew għat-trasport ta' provvisti, jew għall-bejgħ fl-istadju tal-bejgħ bl-imnut.”;
(c)
il-paragrafi 3 u 4 jinbidlu b'dan li ġej:
“3. Fejn il-bażi dejta tkun magħmula minn diversi elementi distinti, l-awtorità koordinatriċi għandha tiżgura li l-bażi dejta, l-elementi tagħha u l-aġġornament tagħhom ikunu uniformi. L-aġġornament għandu jsir partikolarment bl-użu tal-informazzjoni miġbura matul il-verifiki ta' konformità.
4. Din il-bażi dejta għandha tinkludi, għal kull negozjant, in-numru tar-reġistrazzjoni, l-isem, l-indirizz, l-informazzjoni meħtieġa għall-klassifikazzjoni tagħha f'waħda mill-kategoriji msemmija fl-Artikolu 10(2), partikolarment il-pożizzjoni fil-katina tal-kummerċjalizzazzjoni, informazzjoni dwar l-importanza tad-ditta, informazzjoni dwar ir-riżultati miksuba matul verifiki ta' qabel ta' kull negozjant, kif ukoll kull informazzjoni oħra meqjusa neċessarja għall-verifiki, bħall-informazzjoni dwar l-eżistenza ta' sistema ta' garanzija ta' kwalità jew sistema ta' awtoverifika marbuta mal-konformità mal-istandards tal-kummerċjalizzazzjoni. L-aġġornament għandu jitwettaq partikolarment bl-użu tal-informazzjoni miġbura matul il-verifiki ta' konformità.”;
(8)
It-Taqsima 2 tal-Kapitlu II tat-Titolu II jinbidel b'dan li ġej:
“Taqsima 2
Verifiki tal-konformità mwettqa mill-Istati Membri
Artikolu 10
Verifika tal-konformità
1. L-Istati Membri għandhom jiżguraw li l-verifiki tal-konformità jitwettqu b'mod selettiv, abbażi ta' analiżi tar-riskju, u bi frekwenza xierqa, sabiex tiġi żgurata konformità xierqa mal-istandards tal-kummerċjalizzazzjoni u dispożizzjonijiet oħra ta' dan it-Titolu u l-Artikoli 113 u 113a tar-Regolament (KE) Nru 1234/2007.
Il-kriterji tal-valutazzjoni tar-riskju għandhom jinkludu l-eżistenza taċ-ċertifikat tal-konformità msemmi fl-Artikolu 12a maħruġ mill-awtorità kompetenti ta' pajjiż terz li l-verifiki tiegħu tal-konformità ġew approvati skont l-Artikolu 13. L-eżistenza ta' tali ċertifikat għandha titqies bħala fattur li jnaqqas ir-riskju tan-nuqqas ta' konformità.
Il-kriterji biex jiġi vvalutat ir-riskju jistgħu jinkludu:
(a)
in-natura tal-prodott, il-perjodu tal-produzzjoni, il-prezz tal-prodott, it-temp, l-operazzjonijiet tal-ippakkjar u l-maniġġ, il-kundizzjonijiet tal-ħżin, il-pajjiż tal-oriġini, il-mezz tat-trasport jew il-volum tal-lott;
(b)
id-daqs tan-negozjanti, il-pożizzjoni tagħhom fil-katina tal-kummerċjalizzazzjoni, il-volum jew il-valur kummerċjalizzat minnhom, il-firxa tal-prodotti tagħhom, iż-żona tad-distribuzzjoni jew it-tip ta' negozju mwettaq bħal ħżin, issortjar, ippakkjar u bejgħ;
(c)
sejbiet li saru waqt verifiki preċedenti inklużi l-għadd u t-tip ta' difetti misjuba, il-kwalità tal-prodotti kkummerċjalizzati, u l-livell ta' tagħmir tekniku użat;
(d)
l-affiddabbiltà tas-sistemi tal-garanzija ta' kwalità jew is-sistemi tal-awtoverifika tan-negozjanti marbuta mal-konformità tal-istandards tal-kummerċjalizzazzjoni;
(e)
il-post fejn titwettaq il-verifika partikolarment jekk il-punt tal-ewwel dħul fil-Komunità, jew il-post fejn il-prodotti jiġu ppakkjati u mgħobbija;
(f)
kwalunkwe informazzjoni oħra li tista' tindika riskju ta' nuqqas ta' konformità.
2. L-analiżi tar-riskju għandha tissejjes fuq l-informazzjoni inkluża fil-bażi dejta tan-negozjanti msemmija fl-Artikolu 9 u għandha tikklassifika n-negozjanti f'kategoriji tar-riskju.
L-Istati Membri għandhom jistabbilixxu minn qabel:
(a)
il-kriterji biex jiġi vvalutat ir-riskju tan-nuqqas ta' konformità tal-lottijiet;
(b)
abbażi tal-analiżi tar-riskju għal kull kategorija tar-riskju, il-proporzjonijiet minimi tan-negozjanti jew lottijiet u/jew kwantitajiet li se jkunu soġġetti għall-verifika tal-konformità.
L-Istati Membri jistgħu jagħżlu li ma jwettqux verifiki selettivi fuq il-prodotti li ma jkunux soġġetti għall-istandards speċifiċi tal-kummerċjalizzazzjoni, abbażi ta' analiżi tar-riskju.
3. Fejn il-verifiki juru irregolaritajiet sinifikanti, l-Istati Membri għandhom iżidu l-frekwenza tal-verifiki b'rabta man-negozjanti, prodotti, oriġini, jew parametri oħra.
4. In-negozjanti għandhom jipprovdu lill-organu ta' spezzjoni bl-informazzjoni kollha li dawk il-korpi jqisu neċessarja għall-organizzazzjoni u t-twettiq tal-verifiki tal-konformità.
Artikolu 11
Negozjanti approvati
1. L-Istati Membri jistgħu jawtorizzaw negozjanti kklassifikati fil-kategorija tal-ibaxx riskju u li jipprovdu garanzija speċjali dwar il-konformità mal-istandards tal-kummerċjalizzazzjoni sabiex jużaw ix-xempju fl-Anness II fit-tikketta ta' kull pakkett fl-istadju ta' meta jintbagħat u/jew biex jiffirmaw ċertifikat ta' konformità kif imsemmi fl-Artikolu 12a.
2. L-awtorizzazzjoni għandha tinħareġ għal perjodu ta' tliet snin.
3. Negozjanti li jibbenefikaw minn din il-possibbiltà:
(a)
għandu jkollhom persunal ta' spezzjoni li jkun irċieva taħriġ approvat mill-Istat Membru;
(b)
għandu jkollhom tagħmir xieraq għall-preparazzjoni u l-ippakkjar tal-prodotti;
(c)
għandhom jintrabtu li jipproċedu għall-verifika tal-konformità tal-merkanzija li jibagħtu u għandhom iżommu reġistru tal-operazzjonijiet kollha ta' verifiki mwettqa.
4. Meta negozjant awtorizzat ma jikkonformax aktar mar-rekwiżiti għall-awtorizzazzjoni, l-Istat Membru għandu jirtira l-awtorizzazzjoni.
5. Minkejja l-paragrafu 1, negozjanti awtorizzati jistgħu jkomplu jużaw ix-xempji li jikkonformaw mar-Regolament tat-30 ta' Ġunju 2009 sakemm l-inventarji jiġu eżawriti.
Awtorizzazzjonijiet mogħtija lil negozjanti qabel l-1 ta' Lulju 2009 għandhom jibqgħu japplikaw għall-perjodu li għalih kienu nħarġu.
Artikolu 12
Aċċettazzjoni tad-dikjarazzjonijiet mid-dwana
1. Id-dwana tista' taċċetta biss dikjarazzjonijiet tal-esportazzjoni u/jew dikarazzjonijiet għall-ħruġ għaċ-ċirkolazzjoni libera tal-prodotti soġġetti għall-istandards speċifiċi tal-kummerċjalizzazzjoni jekk:
(a)
il-merkanzija tkun akkumpanjata minn ċertifikat ta' konformità, jew
(b)
il-korp kompetenti ta' spezzjoni jkun informa lill-awtorità doganali li l-lottijiet ikkonċernati nħarġulhom ċertifikat ta' konformità, jew
(c)
il-korp kompetenti ta' spezzjoni jkun informa lill-awtoritajiet doganali li hu ma ħariġx ċertifikat ta' konformità għal-lottijiet ikkonċernati għaliex dawn ma jkunux jeħtieġu li jiġu vverifikati fid-dawl tal-valutazzjoni tar-riskju msemmija fl-Artikolu 10(1).
Dan għandu jsir mingħajr ħsara għal kwalunkwe verifika tal-konformità li l-Istat Membru jista' jwettaq skont l-Artikolu 10.
2. Il-paragrafu 1 għandu japplika wkoll għall-prodotti soġġetti għall-istandard ġenerali tal-kummerċjalizzazzjoni stipulat fl-Anness I u l-prodotti msemmija fl-Artikolu 3(1)(a) jekk l-Istat Membru konċernat iqisu neċessarju fid-dawl tal-analiżi tar-riskju msemmija fl-Artikolu 10(1).
Artikolu 12a
Iċ-ċertifikati ta' konformità
1. Iċ-ċertifikati jistgħu jinħarġu minn awtorità kompetenti biex jikkonfermaw li l-prodotti kkonċernati jikkonformaw mal-istandards rilevanti tal-kummerċjalizzazzjoni. Iċ-ċertifikat għall-użu mill-awtoritajiet kompetenti fil-Komunità huwa stabbilit fl-Anness III.
Il-pajjiżi terzi msemmija fl-Artikolu 13(4) minflok jistgħu jużaw iċ-ċertifikat tagħhom stess sakemm il-Kummissjoni tqis li dan jinkludi tal-anqas informazzjoni ekwivalenti għaċ-ċertifikat Komunitarju. Il-Kummissjoni għandha tagħmel disponibbli, bil-mezzi li hi tqis xierqa, xempji ta' tali ċertifikati ta' pajjiżi terzi.
2. Dawn iċ-ċertifikati jistgħu jinħarġu kemm f'format fuq karta b'firma oriġinali jew b'format verifikat b'firma elettronika.
3. Kull ċertifikat għandu jkun stampat mill-awtorità kompetenti u ffirmat mill-persuna jew persuni li jkollhom is-setgħa li jagħmlu dan.
4. Iċ-ċertifikati għandhom jinħarġu f'tal-anqas waħda mill-lingwi uffiċjali tal-Komunità.
5. Kull ċertifikat għandu jkollu numru tas-serje, li permezz tiegħu jista' jkun identifikat, u kopja ta' kull ċertifikat maħruġ tinżamm mill-awtorità kompetenti.
6. Minkejja l-ewwel subparagrafu tal-paragrafu 1, l-Istati Membri jistgħu jkomplu jużaw iċ-ċertifikati ta' konformità li kkonformaw ma' dan ir-Regolament fil-30 ta' Ġunju 2009 sakemm l-inventarji jiġu eżawriti.”
(9)
L-Artikolu 13 huwa emendat kif ġej:
(a)
il-paragrafu 1 jinbidel b'dan li ġej:
“1. Fuq talba ta' pajjiż terz, il-Kummissjoni tista' tapprova, skont il-proċedura stipulata fl-Artikolu 195(2) tar-Regolament (KE) Nru 1234/2007, il-verifika tal-konformità mal-istandards speċifiċi tal-kummerċjalizzazzjoni mwettqa minn dan il-pajjiż terz qabel l-importazzjoni fil-Komunità.”;
(b)
il-paragrafu 4 jinbidel b'dan li ġej:
“4. Il-lista ta' pajjiżi li l-verifiki tagħhom dwar il-konformità ġew approvati skont dan l-Artikolu, u l-prodotti konċernati, huma stabbiliti fl-Anness IV.
Il-Kummissjoni għandha tagħmel disponibbli, bil-mezzi li hi tqis xierqa, id-dettalji tal-awtoritajiet uffiċjali u l-organu ta' spezzjoni konċernati.”
(10)
L-Artikolu 14 jitħassar.
(11)
L-Artikolu 15 jinbidel b'dan li ġej:
“Artikolu 15
Sospensjoni tal-approvazzjoni
Il-Kummissjoni tista' tissospendi l-approvazzjoni jekk jinstab li, f'għadd sinifikanti ta' lottijiet u/jew kwantitajiet, il-merkanzija ma tikkorrispondux għall-informazzjoni fiċ-ċertifikati ta' konformità maħruġa mill-organu ta' spezzjoni ta' pajjiż terz.”
(12)
L-Artikoli 16, 17 u 18 jitħassru.
(13)
It-Taqsima 4 tal-Kapitolu II tat-Titolu II titħassar.
(14)
L-Artikolu 20 huwa emendat kif ġej:
(a)
Il-paragrafu 2 jinbidel b'dan li ġej:
“2. Meta l-ispetturi jsibu li l-merkanzija tikkonforma mal-istandards tal-kummerċjalizzazzjoni, il-organu ta' spezzjoni jista' joħroġ ċertifikat ta' konformità kif stabbilit fl-Anness III.”
(b)
It-tielet subparagrafu tal-paragrafu 3 jinbidel b'dan li ġej:
“Jekk organu ta' spezzjoni jaċċetta xewqa ta' negozjant li jagħmel il-merkanzija konformi fi Stat Membru ieħor minbarra dak fejn tkun saret il-verifika li wasslet għar-riżultat ta' nuqqas ta' konformità, in-negozjant għandu jinnotifika b'dan lill-korp kompetenti ta' spezzjoni tal-Istat Membru destinatarju tal-lott mhux konformi. L-Istat Membru li joħroġ ir-riżultat tan-nuqqas ta' konformità għandu jibgħat kopja ta' dan ir-riżultat lill-Istati Membri l-oħra konċernati, inkluż l-Istat Membru destinatarju tal-lott mhux konformi.”
(c)
Il-paragrafu 4 jitħassar.
(15)
It-Taqsima segwenti tiżdied mal-Kapitolu II tat-Titolu II:
“Taqsima 6
Komunikazzjonijiet
Artikolu 20a
Komunikazzjonijiet
1. Stat Membru li fit-territorju tiegħu tinstab konsenja minn Stat Membru ieħor li ma tikkonformax mal-istandards tal-kummerċjalizzazzjoni minħabba difetti jew deterjorament li setgħu nkixfu fil-ħin tal-ippakkjar għandhom jinnotifikaw minnufih lill-Kummissjoni u l-Istati Membri li x'aktarx ikunu kkonċernati.
2. Stat Membru li fit-territorju tiegħu lott ta' merkanzija minn pajjiż terz jiġi rifjutat milli jiġi rilaxxat għaċ-ċirkolazzjoni libera minħabba nuqqas ta' konformità mal-istandards tal-kummerċjalizzazzjoni għandu jinnotifika minnufih lill-Kummissjoni, lill-Istati Membri li x'aktarx ikunu kkonċernati u lill-pajjiż terz konċernat u mniżżel fl-Anness IV.
3. L-Istati Membri għandhom jikkomunikaw lill-Kummissjoni d-dispożizzjonijiet tas-sistemi tagħhom tal-ispezzjoni u l-analiżi tar-riskju. Għandhom jinformaw minnufih lill-Kummissjoni b'kull emenda sussegwenti għal dawk is-sistemi.
4. L-Istati Membri għandhom jikkomunikaw lill-Kummissjoni u l-Istati Membri sinteżi tar-riżultati tal-ispezzjonijiet fl-istadji kollha tal-kummerċjalizzazzjoni f'sena partikolari sat-30 ta' Ġunju tas-sena segwenti.
5. Il-komunikazzjoni għandha ssir bil-mezz speċifikat mill-Kummissjoni.”
(16)
L-Anness I jinbidel bit-test fl-Anness I għal dan ir-Regolament.
(17)
L-Anness II jinbidel bit-test tal-Anness II ta' dan ir-Regolament.
(18)
L-Anness III jinbidel bit-test tal-Anness III ta' dan ir-Regolament.
(19)
It-titlu tal-Parti A u l-Parti B u C tal-Anness IV jitħassru.
(20)
L-Anness V jitħassar.
(21)
L-Anness VI jitħassar bit-test tal-Anness IV ta' dan ir-Regolament.
Artikolu 2
Tħassir
Ir-Regolamenti (KEE) Nru 1292/81, (KEE) Nru 2213/83, (KEE) Nru 1591/87, (KEE) Nru 1677/88, (KE) Nru 831/97, (KE) Nru 2288/97, (KE) Nru 963/98, (KE) Nru 730/1999, (KE) Nru 1168/1999, (KE) Nru 1455/1999, (KE) Nru 2377/1999, (KE) Nru 2561/1999, (KE) Nru 2789/1999, (KE) Nru 790/2000, (KE) Nru 851/2000, (KE) Nru 175/2001, (KE) Nru 912/2001, (KE) Nru 1508/2001, (KE) Nru 1543/2001, (KE) Nru 1615/2001, (KE) Nru 1799/2001, (KE) Nru 2396/2001, (KE) Nru 843/2002, (KE) Nru 1284/2002, (KE) Nru 1466/2003, (KE) Nru 1757/2003, (KE) Nru 85/2004, (KE) Nru 86/2004, (KE) Nru 214/2004, (KE) Nru 1673/2004, (KE) Nru 1861/2004, (KE) Nru 1862/2004, (KE) Nru 1863/2004 u (KE) Nru 634/2006 jitħassru.
Artikolu 3
Dħul fis-seħħ
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali tal-Unjoni Ewropea.
Għandu japplika mill-1 ta' Lulju 2009.
Dan ir-Regolament jkun jorbot fl-intier tiegħu u japplika direttament fl-Istati Membri kollha.
Magħmul fi Brussell, 5 ta' Diċembru 2008